ପୁରୀ : ମତ୍ସ୍ୟଜୀବୀଙ୍କ ସମସ୍ୟା ସମାଧାନ ନେଇ ଜିଲ୍ଲାପାଳଙ୍କ ଉତ୍ତର । ଏନେଇ ଦାବି ରଖିଲେ ପୁରୀ ଜିଲ୍ଲା ମତ୍ସ୍ୟଜୀବୀ ସଂଘ (Fishermen demand that the problem of fishermen should be resolved)। ପୁରୀ ସଂସ୍କୃତି ଭବନରେ ପାଳିତ ହେଉଥିବା ବିଶ୍ବ ମତ୍ସ୍ୟ ଦିବସରେ ଏଭଳି ଦାବି ସଂଘ ପକ୍ଷରୁ ରଖାଯାଇଛି । ଜିଲ୍ଲାପାଳ ସମର୍ଥ ବର୍ମା ମୁଖ୍ୟଅତିଥି ଭାବେ ଯୋଗଦେଇ ମତ୍ସ୍ୟଜୀବୀ ମାନଙ୍କ ଥିବା ୧୭ ଦଫା ଦାବି ଉପରେ ଆଲୋଚନା କରିଥିଲେ । ଏହାସହ କାର୍ଯ୍ୟକ୍ରମକୁ ମଧ୍ୟ ଉଦଘାଟନ କରିଥିଲେ ।
ମତ୍ସ୍ୟଜୀବୀ ମାନଙ୍କର ଜୀବନ ଜୀବିକା ଏବଂ ବିଭିନ୍ନ ସମସ୍ୟାର ସମାଧାନ ପାଇଁ ରାଜ୍ୟ ସରକାରଙ୍କ ପାଖରେ ଏହି ଦାବି ଉପସ୍ଥାପନ ପାଇଁ ଜିଲ୍ଲାପାଳଙ୍କୁ ଅବଗତ କରାଯାଇଥିଲା । ଏଥିରେ ରାଜ୍ୟର ମତ୍ସ୍ୟଜୀବୀ ସଂଘର ନେତା ଓ କର୍ମକର୍ତ୍ତାମାନେ ଯୋଗଦେଇଥିଲେ ।
ଓଡ଼ିଶାରେ ବିସ୍ତୀର୍ଣ୍ଣ ବେଳାଭୂମି ଥିବାବେଳେ ୬ ଲକ୍ଷରୁ ଊର୍ଦ୍ଧ୍ବ ମତ୍ସ୍ୟଜୀବୀ ସମୁଦ୍ର ଉପରେ ନିଜର ଜୀବନ ଜୀବିକା ନିର୍ଭର କରିଥାନ୍ତି । ତେବେ ଐତିହ୍ୟ ମତ୍ସ୍ୟଜୀବୀମାନଙ୍କୁ ସରକାରଙ୍କ ପକ୍ଷରୁ ବିଭିନ୍ନ ସୁବିଧା ସୁଯୋଗ ଦିଆଗଲେ ମତ୍ସ୍ୟଜୀବୀ ମାନଙ୍କ ଆର୍ଥିକ ମାନଦଣ୍ଡ ଉନ୍ନତି ହୋଇପାରନ୍ତା । ତେଣୁ ସମସ୍ତ ମତ୍ସ୍ୟଜୀବୀ ସମବାୟ ସମିତିକୁ ବାର୍ଷିକ ୧୦ ଲକ୍ଷ ଟଙ୍କା ସହାୟତା, ସମୁଦ୍ର ଉପକୂଳରେ ଫିସ୍ ଲ୍ୟାଣ୍ଡିଙ୍ଗ ସେଣ୍ଟର, ମାଛର ସଂରକ୍ଷଣ ପାଇଁ ଶୀତଳ ଭଣ୍ଡାର, ଡଙ୍ଗା, ଜାଲ ଓ ମେସିନର ସୁରକ୍ଷା ପାଇଁ ବୀମା ସେବା ଦିଆଯିବା ପାଇଁ ଦାବି ହୋଇଛି ।
ସେହିପରି ମତ୍ସ୍ୟଜୀବୀ ପିଲାମାନଙ୍କୁ ଛାତ୍ରବୃତ୍ତି ପ୍ରଦାନ, କଇଁଛ ସୁରକ୍ଷା ପାଇଁ କ୍ଷତିଗ୍ରସ୍ତ ମତ୍ସ୍ୟଜୀବୀଙ୍କ ପାଇଁ ୧୦ହଜାର ୫ଶହ ଟଙ୍କା ଆର୍ଥିକ ଅନୁଦାନ ପ୍ରଦାନ, ୫୫ ବର୍ଷରୁ ଊର୍ଦ୍ଧ୍ବ ମତ୍ସ୍ୟଜୀବିଙ୍କୁ 3 ହଜାର ଟଙ୍କା ପେନସନ୍, ସମୁଦ୍ରରେ ମାଛଧରାକୁ ନେଇ ଥିବା ବିଭିନ୍ନ କଟକଣାକୁ କୋହଳ କରିବା ପାଇଁ ସରକାରଙ୍କ ନିକଟରେ ଦାବି ଉପସ୍ଥାପନ କରିଛନ୍ତି ମତ୍ସ୍ୟଜୀବୀ ସଂଘ ।
ସେପଟେ ମତ୍ସ୍ୟଜୀବୀଙ୍କ ଉନ୍ନତି ପାଇଁ ରାଜ୍ୟ ସରକାର ସବୁବେଳେ ଉଦ୍ୟମ କରି ଆସୁଥିବା କହିଛନ୍ତି ଜିଲ୍ଲାପାଳ ଓ ଅତିରିକ୍ତ ମତ୍ସ୍ୟ ଅଧିକାରୀ । ପୁରୀରେ ଅନୁଷ୍ଠିତ ଏହି ବିଶ୍ବ ମତ୍ସ୍ୟ ଦିବସ ପାଳନ କାର୍ଯ୍ୟକ୍ରମରେ ଓଡ଼ିଶା ପାରମ୍ପାରିକ ମତ୍ସ୍ୟଜୀବୀ ସଂଘର ସଭାପତି ପ୍ରସନ୍ନ କୁମାର ବେହେରା, ସାଧାରଣ ସମ୍ପାଦକ କଣ୍ଡା ଏଲେୟା, ପୁରୀ ଜିଲ୍ଲା ମତ୍ସ୍ୟଜୀବୀ ସଂଘର ସଭାପତି ବାବୁଲା ପ୍ରସାଦ ସମେତ ସଂଗଠନର ବହୁ ବରିଷ୍ଠ କର୍ମକର୍ତ୍ତା ସାମିଲ ଥିଲେ ।
